Tota le fa ke ne ke kolobeditswe, ke ne ke tshwanelwa ke go laola maikutlo a me. Ka sekai, nako nngwe fa re ne re ruta batho Baebele mo magaeng a bone, ke ne ka lelekisa legodu le le neng le sa tswa go utswa radio ya koloi ya me. Fa ke tloga ke le tshwara, le ne la e latlhela fa fatshe le bo le sia. Fa ke bolelela ba ke neng ke tsamaya le bone gore ke bone radio ya me jang, mogolwane mongwe mo setlhopheng seo o ne a mpotsa jaana: “Stephen, o ka bo o dirile eng fa o ne o le tshwere?” Potso eo e ne ya dira gore ke akanye mme ya ntlhotlheletsa gore ke lwele go agisana le ba bangwe. Fela fa ke sena go goroga kwa Mexico, ke ne ka batla Holo ya Bogosi ya Basupi ba ga Jehofa. Lekgetlo la ntlha fa ke ya kwa Holong ya Bogosi, ke ne ke apere diaparo tsa kgolegelo ka gonne ke ne ke se na diaparo tse dingwe tse di siameng. Le fa ke ne ke sa lebege sentle, Basupi ba ne ba nkamogela ka lorato. Fa ke bona tsela e ntle e ba nkamogetseng ka yone, ke ne ke ikutlwa ke le mo gare ga Bakeresete ba boammaaruri. (Johane 13:35) Go tswa foo bagolwane ba ne ba rulaganya gore ke tshwarelwe thuto ya Baebele. Morago ga ngwaga ke ne ka kolobediwa mme ka nna Mosupi wa ga Jehofa ka September 3, 2005.